Zs. Simon, minister pôdohospodárstva SR: (2003-10-23):
Dovoľte mi povedať pár čísiel. Na základe zákona 229/1991 bolo vydaných 46-tisíc rozhodnutí týkajúcich sa 375-tisíc osôb, ktorým bolo vrátené 317-tisíc hektárov pôdy, ale na základe zmeškania podľa evidencií, ktoré sú k dispozícii, si nevedelo uplatniť svoj nárok 1 588 žiadateľov. Samozrejme, najväčšia kritika prispela k článku II, ktorá hovorí o tom, že pôda by mala prejsť do majetku obcí. Chcel by som povedať, že tento vládny návrh má za cieľ, tak ako to pomenoval pán Mečiar, preniesť toto vlastníctvo do majetku obcí. A dovoľte mi, aby som zacitoval zo zákona č. 180/1995 Z. z. § 15 odsek 2, ktorý znie: „Ak do doby 1. septembra 2005 nebudú pozemky s nezisteným vlastníkom zapísané v katastri nehnuteľností najmenej jeden kalendárny rok alebo ak sa zapíšu do katastra nehnuteľností po 1. septembri 2005, prejdú do vlastníctva štátu a do správy fondu uplynutím jedného kalendárneho roka odo dňa zápisu do katastra nehnuteľností.“ Myslím si, že každý poslanec vie, koľko máme katastrov v rámci Slovenska. A je tento proces veľmi náročný na to, aby sme to usporiadali. V mnohých katastroch sú ROEP-ky usporiadané a myslím si, že by bolo na škodu čakať, až kým aj ten posledný bude ukončený. Ponímam aj riešenie, ktoré bolo prijaté v roku 1995, ako jeden naštartovaný proces. Návrh riešenia alebo spôsob riešenia vyplývajúci z tohto návrhu smeruje práve k doplneniu tohto procesu a po ukončení tejto doby, ktorá je presne špecifikovaná v § 15 ods. 1 a 2, ktorý som práve odcitoval. V § 15 odsek 3, ktorý navrhujeme v novele, rieši práve po tomto období, keď sa tento majetok stane majetkom štátu, aby ten bol prevedený do majetku obce s rozdielom po odpočítaní majetku alebo výmery, ktorá je potrebná na budovanie celospoločenských aktivít. Myslím si, že toto je proces, ktorým prispejeme k rozvoju našich obcí a našich regiónov. A aj práve tento moment bude vyvíjať maximálny tlak na to, aby sa urýchlili pozemkové úpravy na vysporiadanie pozemkového vlastníctva a práve to, keď sa podarí, tak vie naštartovať trh s pôdou, čo na Slovensku, bohužiaľ, musíme povedať, že do dnešných dôb absentuje. Myslím si, že to by bolo všetko k vystúpeniu. Ďakujem vám pekne, skončil som. (Potlesk.) Z. Martináková, podpredsedníčka NR SR: Ďakujem, pán minister. Chce sa k rozprave vyjadriť pán spravodajca? Nech sa páči. R. Hamerlik, poslanec: Ďakujem, pani predsedajúca. Naozaj veľmi krátko. Na adresu pána predsedu výboru iba toľko, že spomínali ste, pán predseda Maxon, že pri prijímaní zákona č. 229 ste si mysleli, že je dobrý a teraz viete, že by mohol byť lepší. Tiež mám ten názor a práve preto robíme tento zákon, aby ten – by starý bol lepší. A k pánovi kolegovi Karlinovi tiež iba jednu vetu, že chcel by otvoriť všetko. Tiež si myslím, že by sa dalo otvoriť v oveľa väčšom rozsahu, až na to bude politická vôľa. Ďakujem, toľko. Z. Martináková, podpredsedníčka NR SR: Ďakujem, pán spravodajca. A zároveň prerušujem rokovanie o tomto bode programu. Nasledujúcim bodom je druhé čítanie o vládnom návrhu zákona, ktorým sa mení a dopĺňa zákon Národnej rady Slovenskej republiky č. 152/1995 Z. z. o potravinách v znení neskorších predpisov a o zmene a doplnení niektorých zákonov . Vládny návrh zákona ste pred prvým čítaním dostali ako tlač 294. Spoločnú správu výborov máte ako tlač 294a. Prosím pána ministra pôdohospodárstva Zsolta Simona, aby vládny návrh zákona odôvodnil.